*Tämä artikkeli käsittelee Stratovarius-yhtyettä. Yhtyeen samannimisestä albumista on oma artikkelinsa.*

**Stratovarius** on suomalainen power metal -yhtye, joka on perustettu vuonna 1984. Stratovariuksessa ei nykyään soita ainuttakaan alkuperäisjäsentä rumpali Tuomo Lassilan tultua erotetuksi yhtyeestä vuonna 1995. Stratovarius on myynyt maailmanlaajuisesti äänitteitään noin 2,5 miljoonaa kappaletta, mikä tekee siitä yhden Suomen menestyneimmistä yhtyeistä. Yhtyeen nimi on yhteensulautuma Fender Stratocaster -kitarasta ja Stradivarius-viulusta.

Kitaristi Timo Tolkki ilmoitti Stratovariuksen lopettamisesta 2. huhtikuuta 2008, mutta yhtyeen muut jäsenet ilmoittivat 7. toukokuuta 2008 kirjoittamassaan vastineessa yhtyeen jatkavan Stratovarius-nimellä ilman Tolkkia.

Yhtyeen tunnetuimpia kappaleita ovat muun muassa "Hunting High and Low", "Black Diamond", "The Kiss of Judas", "Unbreakable", "S.O.S", "Destiny", "Visions", "Father Time" ja "Eagleheart".

Historia
--------

### 1980-luku

Tuomo Lassila, John Vihervä ja Staffan Stråhlman perustivat Stratovariuksen vuonna 1984. Yhtye tunnettiin alun perin nimellä *Black Water*. Yhtyeen alkuajan musiikillinen tyyli poikkesi hyvin paljon siitä, millaiseksi se vuonna 1985 Stråhlmanin korvanneen Timo Tolkin vaikutuksesta muuttui. Tolkki liittyi Stratovariukseen Tuomo Lassilan otettua yhteyttä, kun yhtye tarvitsi korvaavaa kitaristia Tanskan-keikalleen. Basisti John Vihervä erosi yhtyeestä vuonna 1986 ja hänet korvasi Jyrki Lentonen.

Vuonna 1987 Stratovarius haki levytyssopimusta kolme kappaletta sisältäneellä demolla. Yhtye herätti CBS Finlandin huomion esiintyessään Tavastia-klubilla Helsingissä. Tässä vaiheessa yhtyeeseen liittyi myös kosketinsoittaja Antti Ikonen. Vuonna 1988 julkaistu ensimmäinen single *Future Shock* ja sitä seurannut single *Black Night* edelsivät toukokuussa 1989 julkaistua esikoisalbumia *Fright Night*. *Future Shockia* varten tehtiin myös yhtyeen ensimmäinen musiikkivideo. *lähde?*

### Twilight Time

Vuonna 1990 basisti Jyrki Lentonen erosi Stratovariuksesta ja silloinen levy-yhtiö menetti kiinnostuksensa yhtyettä kohtaan. Stratovariuksen jäsenet joutuivatkin rahoittamaan vuonna 1992 julkaistun *Twilight Timen* omilla varoillaan. Timo Tolkki soitti itse albumin bassoraidat, vaikka basisti Jari Behm mainitaan albumin tekijätiedoissa. *Twilight Time* herätti paljon kiinnostusta erityisesti Japanissa, jossa se nimettiin vuoden parhaaksi ulkomaalaiseksi levyksi. Lisäksi albumi oli Japaniin maahantuotujen levyjen top10-listalla viisi kuukautta. Levy oli suuri harppaus melodisempaan suuntaan, mutta kappaleet sisälsivät edelleen melko raskaita riffejä. *lähde?*

### Dreamspace

Vuonna 1993 basisti Jari Kainulainen liittyi yhtyeeseen, kun noin 70 prosenttia *Dreamspace*-albumin materiaalista oli jo nauhoitettu. Hänen soittoaan kuultiin lopulta viidessä kappaleessa.

*Dreamspace* julkaistiin helmikuussa 1994. Albumin kappaleet muistuttavat mieleenpainuvilla melodioilla hyvin paljon uudempia albumeita. Myös kappaleiden ja sanoitusten aiheet olivat muuttuneet jyrkästi, jos niitä verrataan kahteen aikaisempaan teokseen. Saman vuoden kesäkuussa yhtye keikkaili ensimmäistä kertaa Japanissa. *lähde?*

Samana vuonna Timo Tolkki päätti lopettaa laulamisen keskittyäkseen kitaransoittoon. Hän halusi Stratovariukseen vakituisen laulajan, joka voisi viedä yhtyettä entistä pidemmälle. Yhtyeeseen liittyi laulaja Timo Kotipelto. *lähde?*

### Fourth Dimension

Helmikuussa 1995 julkaistu albumi *Fourth Dimension* myi kaksi kertaa enemmän kuin edeltäjänsä *Dreamspace* ja vuoteen 2008 mennessä se oli Stratovariuksen myydyin albumi Japanissa. Kuitenkin musiikillisten erimielisyyksien johdosta viimeinen perustajajäsen, Tuomo Lassila erosi yhtyeestä silloisen kosketinsoittajan Antti Ikosen kanssa; heidän soittotaitonsa ei Timo Tolkin mukaan ollut tarpeeksi hyvä ja tekninen hänen säveltämiään tulevia kappaleita varten. Ikonen ja Lassila eivät Tolkin mukaan jaksaneet panostaa tarpeeksi yhtyeeseen ja käydä harjoituksissa niin usein kuin olisi ollut tarpeellista. Hän on kertonut myös, etteivät he olleet enää kiinnostuneita metallimusiikista, eivätkä uskoneet, että yhtyeestä voisi tulla suosittu. Tämän jälkeen yhtyeeseen liittyivät rumpali Jörg Michael, ja jo aikoinaan suuren maineen Yngwie Malmsteenin sekä Ronnie James Dion yhtyeissä kasvattanut kosketinsoittaja Jens Johansson. *lähde?*

### Episode ja Visions

Ensimmäinen albumi tällä kokoonpanolla oli huhtikuussa 1996 julkaistu *Episode*. Albumilla oli mukana neljässä kappaleessa myös 40 laulajan kuoro ja 20 hengen jousiorkesteri. *Episode* oli myös ilmestymisaikanaan kalleimmalla budjetilla tuotettu suomalainen äänite. Stratovariuksen todellinen läpimurto tapahtui viimeistään vuonna 1997, kun yhtye julkaisi yhden koko power metal -tyylilajin klassikkoalbumeista, *Visionsin*, joka sisältää muun muassa hittikappaleen *Black Diamond*. *Visions*-albumi vietti Suomen albumilistan top-40:ssä yhteensä 24 viikkoa ja myi Suomessa kultaa. Vuonna 1998 Stratovarius julkaisi ensimmäisen livealbuminsa *Visions of Europe*, joka sisälsi materiaalia *Visionsin* kiertueelta. *lähde?*

### Destiny

*Destiny*-albumin ensimmäinen single S.O.S. nousi nopeasti Suomen singlelistan sijalle kolme ja kyseisen kappaleen musiikkivideokin oli usein nähtävissä televisiosta. Syksyllä 1998 julkaistu *Destiny* oli odotetusti suuri menestys mennen välittömästi Suomen virallisen albumilistan kärkipaikalle. Albumi myi myöhemmin myös kultaa. *lähde?*

### 2000-luku

Stratovariuksen tunnuksena toiminut heraldinen lilja, fleur de lis.
Helmikuussa 2000 julkaistiin Stratovariuksen kahdeksas albumi *Infinite*. Se myi kultaa, kuten kaksi edellistä albumia. Samana vuonna Stratovarius kiersi Eurooppaa Sonata Arctican ja Rhapsodyn kanssa. Vuonna 2001 yhtye julkaisi harvinaisia kappaleita sisältävän kokoelmalevyn *Intermissionin* ja jäi tauolle. *lähde?*

Tauon jälkeen Stratovarius julkaisi tammikuussa 2003 yhdeksännen albuminsa, *Elements Pt. 1:n*. Myöhemmin saman vuoden lokakuussa julkaistiin *Elements Pt. 2*, jonka jälkeen yhtye ajautui sisäisiin ristiriitoihin ja yhtyeen laulaja Timo Kotipelto ja rumpali Jörg Michael poistuivat kokoonpanosta. Tilalle värvättiin Aurora K -nimisessä yhtyeessä laulanut naissolisti Katriina Wiiala ja rumpaliksi ruotsalaisesta HammerFall-yhtyeestä tuttu Jens Johanssonin veli, Anders Johansson. Tapaus paljastui myöhemmin julkisuustempuksi, jonka Tolkki ja Jens Johansson olivat suunnitelleet yhdessä. Muita julkisuustemppuja olivat väitetyt Tolkin puukotus kesken konserttimatkan Espanjan Granadassa ja joukkotappelu Helsingin On the Rocksissa.

Stratovariuksen seuraava albumi oli klassisimmalla kokoonpanolla äänitetty, syksyllä 2005 julkaistu *Stratovarius*, jolla yhtye kuitenkin irtaantui sille tyypillisestä power metalista mennen perinteisemmän hard rockin puolelle. Kesäkuussa 2005 ilmoitettiin pitkäaikaisen basistin Jari Kainulaisen eronneen yhtyeestä henkilökohtaisiin syihin vedoten. Korvaajaksi hankittiin muun muassa Sinergystä, Warmenista ja Timo Kotipellon sooloyhtyeestä tuttu Lauri Porra.

Pitkän hiljaiselon jälkeen Timo Tolkki ilmoitti 2. huhtikuuta 2008 Stratovariuksen hajonneen. Syyksi hän mainitsi pitkään jatkuneet yhtyeen sisäiset ristiriidat, erityisesti itsensä, Timo Kotipellon ja Jörg Michaelin välillä. Tolkki ilmoitti myös, että hän olisi halunnut tehdä jäähyväiskiertueen bändin kanssa, mihin Kotipelto ja Michael eivät kuitenkaan kuulemma suostuneet. Uudelle Stratovarius-albumille säveltämiensä kappaleiden julkaisemista varten Tolkki perusti uuden Revolution Renaissance -yhtyeen, joka Tolkin lausunnon mukaan tulisi "jatkamaan Stratovariuksen perintöä". Vastineena tähän Jens Johansson, Timo Kotipelto, Jörg Michael ja Lauri Porra julkaisivat Soundin verkkojulkaisun välityksellä oman tiedotteensa, jossa he kertoivat jatkavansa Stratovarius-nimellä soittamista. Tämän jälkeen Timo Tolkki antoi Kotipellolle, Johanssonille ja Michaelille oikeudet Stratovarius-nimeen. 18. kesäkuuta Tolkki kuitenkin ilmoitti MySpace-sivullaan tekevänsä vielä yhden albumin Stratovariuksen kanssa. Tolkin lisäksi albumilla soittaisivat Tuomo Lassila ja Antti Ikonen. Myöhemmin Tolkin ja Jens Johanssonin uutisoitiin sopineen riitansa ja Tolkki ilmoitti, että albumia ei julkaistaisi Stratovarius-nimellä. *lähde?*

Stratovariuksen uudeksi kitaristiksi valittiin Matias Kupiainen, mistä kerrottiin elokuussa 2008. Yhtyeen ensimmäinen albumi Tolkin lähdön jälkeen, *Polaris*, julkaistiin 21. toukokuuta 2009.

### 2010-luku

Stratovarius uudelleenjulkaisi *Polariksen* mukanaan livemateriaalia albumin kiertueelta sekä *Infinite*-albumin kesällä 2010. Yhtye alkoi myös työstää uutta *Elysium*-albumia, joka julkaistiin tammikuussa 2011.

Marraskuussa 2010 yhtye tiedotti rumpali Jörg Michaelin sairastuneen kilpirauhassyöpään. Hänen odotettiin toipuvan sairaudesta, mutta sen aikana yhtyeen marras–joulukuun 2010 esiintymisissä hänet korvasi Alex Landenburg. Syyskuussa 2011 Stratovarius ilmoitti rumpali Jörg Michaelin eroavan yhtyeestä henkilökohtaisista syistä. Kesäkuussa 2012 yhtye julkaisi live-DVD:n *Under Flaming Winter Skies - Live In Tampere*, jolla on materiaalia edellisen marraskuun keikalta. Samassa kuussa Stratovarius ilmoitti Rolf Pilven olevan heidän uusi rumpalinsa.

Jäsenet
-------

### Nykyinen kokoonpano

* Timo Kotipelto – laulu (1994–)
* Jens Johansson – koskettimet (1995–)
* Lauri Porra – basso (2005–)
* Matias Kupiainen – kitara (2008–)
* Rolf Pilve – rummut (2012–)

### Entiset jäsenet

* Staffan Stråhlman – kitara (1984–1985)
* John Vihervä – basso (1984–1985)
* Tuomo Lassila – rummut (1984–1995), laulu (1984–1985)
* Jyrki Lentonen – basso (1985–1990)
* Timo Tolkki – kitara (1985–2008), laulu (1985–1994)
* Mika Ervaskari – koskettimet (1987)
* Antti Ikonen – koskettimet (1987–1995)
* Jari Behm – basso (1992)
* Jari Kainulainen – basso (1993–2005)
* Jörg Michael – rummut (1995–2012)

Diskografia
-----------

*Pääartikkelit: Stratovariuksen diskografia ja Luettelo Stratovariuksen kappaleista*
### Studioalbumit

* *Fright Night*  (1989)
* *Twilight Time*  (1992, alkuperäiseltä nimeltään *II*)
* *Dreamspace*  (1994)
* *Fourth Dimension*  (1995)
* *Episode*  (1996)
* *Visions*  (1997)
* *Destiny*  (1998)
* *Infinite*  (2000)
* *Elements Pt. 1*  (2003)
* *Elements Pt. 2*  (2003)
* *Stratovarius*  (2005)
* *Polaris*  (2009)
* *Elysium*  (2011)
* *Nemesis*  (2013)
* *Eternal*  (2015)
* *Survive*  (2022)

Lähteet
-------

1. ↑
2. ↑  FAQ: What does Stratovarius mean? Stratovarius. Viitattu 8.7.2015.
3. 1 2  Silas, Petri: Illan tullen Stratovariuksen asialla *soundi.fi*.  07.05.2008.  Arkistoitu 22.8.2022. Viitattu 23.08.2022.
4. 1 2  Tolkki’s main motivation was greed  7.5.2008. Stratovarius.  Arkistoitu 9.5.2008. Viitattu 8.5.2008. (englanniksi)
5. 1 2  Timo Tolkki: REVOLUTION RENAISSANCE - TIMO TOLKKI INTERVIEW *revolution-renaissance.com*. www.revolution-renaissance.com. Viitattu 16.3.2009. (englanniksi)
6. ↑  Lauri Porra: Stratovarius 1985! *forum.stratovarius.com*. Stratovarius Community. Viitattu 27.2.2010. (englanniksi)
7. ↑  Stratovarius history Stratovarius.  (englanniksi)
8. ↑  Jari Kainulaisen soittamat biisit Dreamspace-levyllä
9. ↑  Stratovariuksen virallinen sivusto
10. ↑   (Arkistoitu – Internet Archive)
11. ↑  TIMO TOLKKI: Final statement concerning Stratovarius *metalfromfinland.com*. www.metalfromfinland.com.  Arkistoitu 22.6.2009. Viitattu 2.8.2009. (englanniksi)
12. ↑  Timo Tolkki Interview Pt 2.1 *revolution-renaissance.com*. Viitattu 3.12.2008. (englanniksi)
13. ↑  Syrjälä, Marko: Timo Tolkki lööppien takaa *Imperiumi*.  31.08.2019.  Arkistoitu 22.8.2022. Viitattu 22.08.2022.
14. ↑  STRATOVARIUS Part Ways With Longtime Bassist *Blabbermouth*.  19.06.2005.  Arkistoitu 22.8.2022. Viitattu 22.08.2022. (englanniksi)
15. ↑  STRATOVARIUS Officially Announce New Bassist *Blabbermouth*.  08.07.2005.  Arkistoitu 22.8.2022. Viitattu 22.08.2022. (englanniksi)
16. ↑  Timo Tolkki: Stratovarius break-up *timotolkki.com*.  Arkistoitu 8.6.2008. Viitattu 2.4.2008. (englanniksi)
17. ↑
18. ↑  TIMO TOLKKI Says He Will Release One More STRATOVARIUS Album *Blabbermouth*.  18.06.2008.  Arkistoitu 24.8.2022. Viitattu 24.08.2022. (englanniksi)
19. ↑  Timo Tolkki: RR SONGWRITING UPDATE, TOURING, ONE MORE STRATO ALBUM AND SOME REISSUES *myspace.com*. MySpace. Viitattu 23.6.2008. (englanniksi)
20. ↑  STRATOVARIUS' JENS JOHANSSON And TIMO TOLKKI: Burying The Hatchet? *metalfromfinland.com*.  Arkistoitu 15.5.2009. Viitattu 21.4.2009. (englanniksi)
21. ↑  Remaining STRATOVARIUS Members Announce New Guitarist *Blabbermouth*.  21.08.2008.  Arkistoitu 22.8.2022. Viitattu 23.08.2022. (englanniksi)
22. ↑  Stratovarius kertoi albumista, Kotipelto Kuorosodan finaaliin *Soundi*.  22.02.2009.  Arkistoitu 22.8.2022. Viitattu 23.08.2022.
23. ↑  STRATOVARIUS: 'Infinite' To Be Reissued With Bonus Material *Blabbermouth*.  17.06.2010.  Arkistoitu 22.8.2022. Viitattu 23.08.2022. (englanniksi)
24. ↑  STRATOVARIUS: New Album Details Revealed *Blabbermouth*.  21.10.2010.  Arkistoitu 22.8.2022. Viitattu 23.08.2022. (englanniksi)
25. ↑  Some extremely bad news  18.11.2010. Stratovarius.  Arkistoitu 23.11.2010. Viitattu 18.11.2010. (englanniksi)
26. ↑  Stratovariuksen rumpali erosi  16.09.2011. Metallimusiikki. Viitattu 16.09.2011.
27. ↑  Stratovariuksen uusi rumpali  20.6.2012. Stratovarius. Viitattu 20.06.2012. (englanniksi)
28. ↑  Sratovarius – the new album "Eternal" out August 14th  24.4.2015. Ear Music.  Arkistoitu 26.4.2015. Viitattu 24.4.2015. (englanniksi)
29. ↑  STRATOVARIUS Announces 'Survive' Album *Blabbermouth*.  02.06.2022. Viitattu 02.06.2022. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Stratovarius**.
* Viralliset sivut
* Stratovarius Myspacessa (englanniksi)
* Kattavat fanisivut
* Stratovarius Last.fm:ssä (englanniksi)
* Stratovarius Meteli.netissä
* Stratovarius Encyclopaedia Metallum -sivustolla (englanniksi)
* Yle Elävä arkisto: Stratovarius 1992

|  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Stratovarius |
| --- |
|  |
| 
* Jens Johansson
* Timo Kotipelto
* Matias Kupiainen
* Rolf Pilve
* Lauri Porra

* Entiset jäsenet: Jari Behm
* Antti Ikonen
* Jari Kainulainen
* Tuomo Lassila
* Jyrki Lentonen
* Staffan Stråhlman
* Timo Tolkki
* John Vihervä
* Jörg Michael

 |
|  |
| Studioalbumit | 
* Fright Night
* Twilight Time
* Dreamspace
* Fourth Dimension
* Episode
* Visions
* Destiny
* Infinite
* Elements Pt. 1
* Elements Pt. 2
* Stratovarius
* Polaris
* Elysium
* Nemesis
* Eternal
* Survive

 |
|  |
| Livealbumit | 
* Visions of Europe
* Polaris Live
* Under Flaming Winter Skies

 |
|  |
| Kokoelmat | 
* The Past and Now
* The Chosen Ones
* 14 Diamonds
* Intermission
* Black Diamond: The Anthology
* Best Of
* Enigma: Intermission II

 |
|  |
| Singlet | 
* Future Shock
* Black Night
* Break the Ice
* Wings of Tomorrow
* Father Time
* Will the Sun Rise?
* Black Diamond
* The Kiss of Judas
* SOS
* Hunting High and Low
* It’s a Mystery
* A Million Light Years Away
* Eagleheart
* I Walk to My Own Song
* Maniac Dance
* Deep Unknown
* Darkest Hours
* Unbreakable
* Shine In The Dark
* Survive
* World On Fire
* Firefly

 |
|  |
| DVD:t | 
* Infinite Visions
* Under Flaming Winter Skies

 |
|  |
| Muuta | 
* Diskografia
* Kappaleet

 |

 |

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Yhdysvallat
* Tšekki

 |
|  |
| Taiteenala | 
* MusicBrainz

 |
|  |
| Henkilöt | 
* Yle

 |
|  |
| Muut | 
* IdRef

 |

 |